ফেনী নদীর পানি ভারত দাবি করতে পারে না : বিএনপি | | Pnews24 ফেনী নদীর পানি ভারত দাবি করতে পারে না : বিএনপি – Pnews24
ফেনী নদীর পানি ভারত দাবি করতে পারে না : বিএনপি
|| প্রকাশিত: 12:40 am , October 10, 2019
পিনিউজ২৪ ডেস্ক: ফেনী নদীর পানি ভারত দাবি করতে পারে না বলে মনে করছে বিএনপি। বুধবার রাতে গুলশানে চেয়ারপারসনের রাজনৈতিক কার্যালয়ে অনুষ্ঠিত বিএনপির স্থায়ী কমিটির বৈঠক শেষে দলটির এক নেতা এমন মন্তব্য করেন।
তিনি বলেন, প্রধানমন্ত্রী তার ভারত সফরে দেশের জন্য কিছু আনতে পারেননি। বরং সব সময় ভারতকে দিয়ে এসেছেন। সর্বশেষ ফেনী নদীর পানি দিয়ে এসেছেন ভারতকে। অথচ ফেনী নদীর পানি ভারত কোনোভাবে দাবি করতে পারে না। কারণ এটি আন্তর্জাতিক নদী নয়।
বিকেল সাড়ে ৫টায় বৈঠক শুরু হয়ে শেষ হয় রাত ৮টায়।
প্রধানমন্ত্রী শেখ হাসিনা তার সর্বশেষ ভারত সফরে যেসব চুক্তি ও সমঝোতা স্মারক স্বাক্ষর করেছেন তা জনসম্মুখে প্রকাশের দাবিও জানান বিএনপির স্থায়ী কমিটির সদস্যরা।
তারা বাংলাদেশ প্রকৌশল বিশ্ববিদ্যালয়ের (বুয়েট) মেধাবী শিক্ষার্থী আবরার ফাহাদকে হত্যার অন্যতম অভিযুক্ত বুয়েট শাখা ছাত্রলীগের নেতা অমিত সাহাকে গ্রেপ্তারের দাবিও জানান তারা।
বিএনপির পক্ষ থেকে কোনো কর্মসূচির ঘোষণা আসছে কি না জানতে চাইলে তিনি বলেন, এখনও এ বিষয়ে সিদ্ধান্ত হয়নি। সিদ্ধান্ত হলে সংবাদ সম্মেলনের মাধ্যমে তা জানিয়ে দেওয়া হবে।
বিএনপির স্থায়ী কমিটির ওই সদস্য বলেন, মুহুরি সেচ প্রকল্পের প্রায় ৭০ ভাগ পানির উৎস ফেনী নদী। ভারত ত্রিপুরাবাসীর পানির চাহিদা মেটাতে ফেনী নদীর পানি পরিশোধনের যে প্রকল্প করতে যাচ্ছে তাতে শুষ্ক মৌসুমে নদীতে চরম পানি সংকট দেখা দেবে। এমনিতেই পাম্প বসিয়ে পানি তুলে সেচকাজে ব্যবহার করছে ভারত। ফলে পানির অভাবে ফেনী নদী নাব্যতা হারালে দেশের ষষ্ঠ বৃহত্তম মুহুরি সেচ প্রকল্পের (এমআইপি) চট্টগ্রাম ও ফেনী জেলার লক্ষাধিক হেক্টর জমিতে ইরি সেচ প্রকল্প হুমকির মুখে পড়ার আশংকা রয়েছে।
বৈঠকে সভাপতিত্ব করেন স্থায়ী কমিটির জ্যেষ্ঠ সদস্য ড. খন্দকার মোশাররফ হোসেন। স্কাইপেতে বৈঠকে অংশ নেন লন্ডনে অবস্থানরত বিএনপির ভারপ্রাপ্ত চেয়ারম্যান তারেক রহমান।
অন্যানের মধ্যে উপস্থিত ছিলেন ব্যারিস্টার মওদুদ আহমদ, ব্যারিস্টার জমির উদ্দিন সরকার, মির্জা আব্বাস, নজরুল ইসলাম খান, ড. আব্দুল মঈন খান, গয়েশ্বর চন্দ্র রায়, ইকবাল হাসান মাহমুদ টুকু ও সেলিমা রহমান।
দলটির মহাসচিব মির্জা ফখরুল ইসলাম আলমগীর চিকিৎসার জন্য দেশের বাইরে অবস্থান করায় বৈঠকে সভাপতিত্ব করেন মোশাররফ হোসেন।
১০ বছর পর পুলিশের অনুমতি ছাড়া বিএনপির সমাবেশ
ভারত খেয়ালখুশি মতো পানি দেওয়ায় এ দুর্ভোগ : ফখরুল
আ’লীগকে কথা শোনানোর ব্যবস্থা করব : মির্জা আব্বাস
বিএনপির স্থায়ী কমিটির সদস্য হলেন সেলিমা রহমান ও টুকু